**Csongrád Város Polgármesterétől**

Száma: PÜ/29-2/2021

Témafelelős: Gácsi Szilvia

***E L Ő T E R J E S Z T É S***

**Csongrád Városi Önkormányzat Képviselő-testületének**

**hatáskörében eljáró Polgármester döntéséhez**

**Tárgy:** Homokhátsági Hulladékgazdálkodási Rendszer fejlesztése keretében jármű állomány bővítés és eszközbeszerzés

A Kormány az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki a 27/2021. (I. 29.) Korm. rendelettel.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésének felhatalmazása alapján, veszélyhelyzetben a települési önkormányzat képviselő-testületének feladat-és hatáskörét a polgármester gyakorolja.

Mindezekre figyelemmel, a következőket terjesztem elő:

A Homokhátsági Hulladékgazdálkodási Rendszer 2021. évi fejlesztése során hulladékgyűjtő gépjárművek és biohulladék gyűjtőedények beszerzése vált szükségessé.

A fejlesztés alapja egyrészt **Csongrád Város Önkormányzata** és a **Homokhátsági Regionális Zrt.** által megkötött Vagyonkezelési és Hasznosítási Szerződés, másrész a Szolgáltatókkal kötött bérleti szerződés.

A hivatkozott szerződések alapján a szolgáltató (FBH-NP Kft.) javaslata alapján kerül összeállításra a fejlesztési terv, melyet a gesztornak jóvá kell hagyni.

A vagyonkezelt eszközök után a Zrt. az eszközök amortizációjának megfelelő összegű pótlási alapot képez. A szükséges fejlesztések finanszírozása az elkülönítetten kezelt pótlási alapból történik.

A fentiek alapján a következő fejlesztési irányt javasolták:

A Szolgáltatótól 2021. február 26-án, H6292/2021 iktató számon érkezett fejlesztési igény és a 2021. április 15-én, H11821/2021 iktató számon érkezett kiegészítés, ütemezés alapján, a közfeladat magasabb szintű ellátása érdekében az alábbiak szerint tettek javaslatot a szerződéssel érintett mindhárom térségre (Vaskúti. Felgyői, Kiskunhalasi gyűjtőkörzet) vonatkozóan az alábbi eszközök beszerzésére:

***1. a hulladékgyűjtés rendszerszintű fejlesztése érdekében 60 000 db biohulladék gyűjtőedény***

***2. a gyűjtőkapacitás fejlesztése érdekében térségenként 2 db hulladékgyűjtő jármű, összesen***

***6 darab***

A Zrt. a beszerzés megvalósításának ütemezését két lépcsőben kívánja megvalósítani, az első ütemben a biohulladék gyűjtőedények beszerzésére, majd második ütemben a hulladékgyűjtő gépjárművek beszerzésére kerül sor.

**Fejlesztés indoklása:**

A hulladékgyűjtés elvárt színvonalú és gyakoriságú biztosítása közös feladatunk. A hatályos jogszabályok előírásainak betartása a közszolgáltatás egyik alapfeltétele. A 2023-tól az Európai Uniós direktívák előírják a biohulladék szelektív módon történő gyűjtését. Ezen hulladéktípus gyűjtése megoldandó feladatként fog jelentkezni elsősorban a nagyobb településeken. A javasolt 60 000 db edény biztosítani tudja a leginkább érintett települések, településrészek lakosságának kiszolgálását, az előírt gyakoriságú gyűjtés biztosításához szükséges feltételeket. A közszolgáltatás ellátásába bevont hulladékgyűjtő gépjárművek állapota általánosságban leromlott, valamennyi nagy mértékű futásteljesítménnyel rendelkezik. A házhoz menő hulladékgyűjtés új hulladéktípusokra történő folyamatos kiterjesztése, illetve az elvárt gyűjtési gyakoriság növekedése hulladékgyűjtő járművek beszerzését teszi szükségessé. A felmerülő többletfeladatok ellátását, a lakosság az optimális kiszolgálását térségenként 2 gyűjtőjármű (összesen 6 db) bevonásával és rendszerbe történő beállításával lehet megoldani.

A Vagyonkezelési szerződés szerint a Közszolgáltató által a Vagyonkezelő részére fizetett bérleti díj egy részét (amortizációnak megfelelő összeget) a Vagyonkezelő a vagyon felújítására, pótlására, esetleges fejlesztésére fordítja, illetve abból tartalékot képez, melyet a Vagyonkezelő köteles külön erre a célra nyitott bankszámlán tartani. A vagyonkezelő ezen kötelezettségének eleget téve rendelkezik a szükséges pénzügyi forrással, így a fejlesztés a Homokhátsági Regionális Zrt. által kezelt fejlesztési, pótlási alapból kerül finanszírozásra.

Az ISPA/KA projekt Európai Unió által történő nyomonkövetése, éves ellenőrzése 2015. december 31. napján megszűnt.

A fenti beruházás megvalósítása nem veszélyezteti a meglévő eszközök, berendezések, járművek további pótlását illetve felújítását.

Tekintve, hogy a fejlesztési/pótlási alapból valósul meg a jármű és eszközbeszerzés, ezért ezen vagyon a vagyonkezelés hatálya alá fog tartozni, és hasznosításáról a Zrt. bérbe adás útján gondoskodik.

Fentiekre figyelemmel az alábbi határozatot hozom.

Csongrád, 2021. május 14.

Bedő Tamás

polgármester

**Csongrád Városi Önkormányzat**

**Képviselő-testületének**

**…../2021. (V…...) önkormányzati**

PÜ/29-2/2021

**Határozata**

A Kormány az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki a 27/2021.(I.29.) Korm. rendelettel.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésének felhatalmazása alapján, a képviselő-testület feladat-és hatáskörében eljárva, az alábbi döntést hozom:

Elfogadom a Homokhátsági Hulladékgazdálkodási Rendszer fejlesztése keretében jármű állomány bővítésére és biohulladék gyűjtésére alkalmas edényzet beszerzésére vonatkozó előterjesztést, melynek alapján a Homokhátsági Regionális Zrt. ***a hulladékgyűjtés rendszer szintű fejlesztése érdekében 60 000 db biohulladék gyűjtőedény és a gyűjtőkapacitás fejlesztése érdekében térségenként 2 db hulladékgyűjtő jármű, összesen 6 darab beszerzését tervezi.***

Csongrád, 2021. május 14.

Bedő Tamás

polgármester